Smeulend, sappig, gesond | Netwerk24
Deur Anél Potgieter 25 Augustus 2019 00:01
Ná hartaanval eet MasterChef nog dieselfde
Ek het die afgelope week hier in Kaapstad vir Ben Ungermann raakgeloop. As jy soos ek 'n MasterChef Australia-verslaafde is, sal jy presies weet van wie ek praat – daardie ongelooflik aantreklike donkerkop-man wat tweede in MasterChef Australia 2017 gekom het! Ja, my werk het ook sy voordele, dames! Ben het gedurende dié reeks sy liefde vir die maak van roomys ontdek en is nou as die roomyskoning bekend en het 'n paar roomyswinkels in Australië.
Die smeulende Australiese sjef Ben Ungermann.
Geen goue lepel vir Ben
Ben is nie met 'n goue lepel in die mond gebore nie. Hy het 'n baie nederige agtergrond. Die oorweldigende internasionale roem het ook glad nie na die oulike man se kop toe gegaan nie, nee kyk, hy het sy voete steeds plat op die aarde.
Ben vertel: "Ons het dit nie breed gehad nie en ons daaglikse etes het baie koolhidrate soos rys en blikkies mielies ingesluit. Ek was die oudste van drie kinders en ons gesin het van slim pickings geleef."
Hartaanval op 35!
Ben is 'n jonge 35 jaar oud, maar het in Julie vanjaar 'n hartaanval gehad. Ja, kan jy dit glo! Dit was natuurlik 'n geweldig traumaties ondervinding en 'n groot skok, want hy eet sy hele lewe lank baie gesond en handhaaf 'n baie aktiewe leefstyl.
Hy het intussen uitgevind dat dit geneties is en dat stres 'n groot rol speel. Ben glo sy goeie eetgewoontes en gesonde leefwyse het sy lewe gered. Hy het glad nie sy dieet ná die hartaanval aangepas nie, maar probeer meer ontspan en tyd inwerk vir vriende en familie.
Ben se gunsteling-kos?
"Enige gesonde, vars kos wat vinnig is om te maak. Maar as ek moet kies, sal ek sê my sappige hoenderborsies en gebraaide aspersies met avokado-en-karringmelkslaaisous. Dit is heerlik, gesond en laag in kalorieë.
"As dit by vis kom, hou ek van enige goed gaargemaakte vis met 'n romerige hollandaise-sous. En dan gee ek natuurlik my linkerhand vir vars oesters met net 'n bietjie suurlemoensap."
Wat eet Ben nie?
"As kind het ek glad nie sampioene geëet nie, maar deesdae is ek baie lief daarvoor. Ek sit glad nie my mond aan die Oosterse vrug doerian nie – 'n spanspekagtige vrug wat verskriklik stink. Dit is aaklig."
"Daar is 'n groot tendens om met groente en om sonder proteïene te kook. Al hoe meer mense begin dink om vegetariese en veganistiese (plantaardige) diëte te volg. Ek is 'n absolute vleiseter en hou van vleis, maar om proteïen te produseer, verg tog 'n groot tol op die omgewing."
Praat saam oor hartaanvalle
Lekker week vir julle en laat weet my asseblief of jy (of iemand naby jou) al 'n hartaanval gehad het en hoe jy jou eetgewoontes en leefstyl aangepas het.
Hoenderborsies en gebraaide aspersies
Dié hoenderborsies is sappig en word voorgesit met 'n avokado-en-karringmelkslaaisous.
Ben se sappige hoenderborsies met geroosterde aspersies en 'n avokado-karringmelk-slaaisous. Foto:
(Resep: Ben Ungermann)
2 hoenderborsies, oopgevlek
1 x suurlemoen
125 ml gekapte grasuie
Hoender: Braai die hoender in die olyfolie op hoë hitte in 'n braaipan. Braai albei kante tot goed gekaramelliseer. Geur met sout en peper. Draai die hitte af tot laag, sit die deksel op en kook tot gaar en sappig.
Aspersies: Blansjeer die aspersies in kookwater en skep op papierhanddoek. Stel die oondrooster op hoog. Plaas die aspersies in 'n mengbak, gooi 'n skoot olyfolie oor en skud om liggies te bedek. Plaas onder die rooster tot taamlik donker gebraai, draai om en braai die ander kant ook. Maak seker dit is steeds krakerig. Geur met sout, peper en suurlemoensap en hou eenkant.
Avokado-en-karringmelkslaaisous: Plaas al die bestanddele in 'n voedselverwerker en blits tot gladde sous. Of druk deur 'n sif.
Gesonde, romerige piesang gladdejan. Foto:
30 ml onversoete kakaopoeier
180 ml ys (3/4 koppie)
Gooi al die bestanddele, behalwe die ys, in 'n menger en blits tot glad. Voeg nou die ys by en pols 'n paar keer.
Ben sit nie sy mond aan hierdie Oosterse vrug nie. Dis die doerian en al het dit 'n soeterige smaak, ruik dit glo soos stink voete.
Maureen Buskes skryf: Hallo Anél. Die gebakte boontjies lyk na 'n heerlike resep. Ek wil net weet of mens dit kan bottel, soos in gesteriliseerde flesse? Wat ek met my kosbare appelliefies maak, is ek oes en vries dit totdat ek so 2–3 kg bymekaar het, dan kook manlief Frik (85 jaar oud!) vir ons konfyt.
Anél antwoord: Hallo Maureen, ek het Errieda gevra en sy sê sy het dit nog nie self gebottel nie en sal dit ook nie aanbeveel nie. Ek dink dit sal sommer ná 'n dag of twee ontplof. Daai konfyt van manlief Frik klink heerlik. Ek sal my voortande gee vir so 'n lekseltjie op roosterbrood.
Geluk aan Denise de Wet van Groot Brakrivier. Sy wen 'n eksemplaar van die kookboek Cape Mediterranean – The Way we Love to Eat deur Ilse van der Merwe. Lekker kook!